Organisering av rapport

I utgangspunktet skal rapporten organiseres som en forskningsoppgaven i et fast mønster, som ligner på det en finner i fagartikler i internasjonale tidsskrift, men inneholder gjerne en større innledning (bakgrunnstoff og teori) og er mer detaljert enn en artikkel. For å få en oversikt over hvordan en journal er bygget opp og skrives, kan det lurt å ta en titt på hva som allerede er skrevet av studenter på kurset.

En vanlig organisering av rapporten kan være: tittelside, innholdsfortegnelse (content), sammendrag (summary/abstract), forkortelser (abbreviations), innledning med bakgrunnstoff og teori (introduction), hensikt og formål (aims), materiale og metoder (material and methods), resultater (results), diskusjon (discussion), konklusjon (conclusion), referanser (references) og vedlegg (appendix). 

Det er ikke uvanlig at resultat- og diskusjonsdelen slås sammen. Forord, forkortelser og vedlegg regnes ikke som en del av oppgaven, derfor kommer forordet foran innholdsfortegnelsen og vedleggene etter referanselisten. (OBS! sidenummereringen starter som regel ikke før innholdsfortegnelsen, Man bruker som regel romertall på sidene foran. Vedlegget har sin egen nummerering)

Nedenfor gis en kort oppsummering av de forskjellige delene, hva som karakteriserer dem og vanlige svakheter en ofte finner i rapporter.

Forside og tittel

Forsiden må inneholde tittel på oppgaven, forfatter, tilhørighet (Gruppe, avdeling, institutt og Univ. i Tromsø + evnt. logo) og tidsangivelse (f.eks. vår 2004). Se tidligere journaler skrevet ved avdelingen. 

Forkortelser

Det er vanlig at en lager en oversikt over alle forkortelser som brukes i oppgaven. Dette gjøres for å lette leseren fra å bla gjennom oppgaven på jakt etter hva forkortelsen står for. 

Innholdsfortegnelse

Innholdsfortegnelsen gir en oversikt over “innholdet” i oppgaven. Det er viktig at det verken blir for mange eller for få nivåer, og at innholdsfortegnelsen blir mest mulig nyttig for leseren.

Det er vanlig å angi kapitler og underkapitler og sløyfe lavere nivå overskrifter.  Vedlegg skal nevnes i innholdsfortegnelsen.

Innholdsfortegnelsen bør ikke være på mer enn en, høyst to sider. Tekst og sidetall må stemme overens. 

Sammendrag

Sammendraget skal gi et kort resyme av oppgaven. Det skrives normalt for et bredere publikum og bør derfor ikke inneholde for mange faguttrykk, fremmedord og tunge setninger. Det vanligste er å oppsummere de viktigste punktene innenfor hver del av oppgaven, og i samme rekkefølge, dvs. litt om hensikten, litt bakgrunn, litt metoder, resultater, konklusjoner og anbefalinger. Sammendraget er vanligvis det siste som skrives.

Innledning (og bakgrunn)

Innledning er en obligatorisk del av rapporten og i enhver form av vitenskapelig eller teknisk rapport. Innledningen skal gi leseren en presentasjon av problemstillingen oppgaven skal omhandle. Hensikten med innledningen og bakgrunnstoffet er å gi leseren den nødvendige informasjon som må til for å forstå resten av rapporten. 

Innledningen begynner som regel med en oversikt over området som snevres inn til kjernen av problemstillingen.

Innledningen viser ofte hvor moden studenten er (dvs. hvor godt studenten har satt seg inn i og forstått problemstillingen).

Vanlige svakheter:

· Problemet er upresist eller feil formulert. 

· Ingen sammenheng mellom problemstilling og bakgrunnsstoff som presenteres i innledningen. 

· Overflatisk presentasjon av problemstillingen (liten dybde). 

· Inneholder resultater framkommet i løpet av arbeidet med oppgaven.

Hensikt og formål

I denne delen skal begrunnelsen for oppgaven beskrives, dvs. det en vil oppnå med økt kunnskap om problemet. Det kan være spørsmål man behøver svar på for å oppnå hensikten, hypoteser som er utformet på grunnlag av gjeldene teorier eller hypoteser som man ønsker å teste.

Vanlige svakheter:

· Formålet er ikke nevnt eller i uoverensstemmelse med det arbeidet omhandler.

· Mangelfull spørsmålsstilling. 

Materiale og metoder

Her beskrives materiale (sekvenser), programmer, databaser, etc. som er benyttet i oppgaven. 

Vanlige svakheter: 

· Ikke fullstendige metodebeskrivelse. 

· For detaljert beskrivelse. Det kan henvise til litteratur, dvs. publiserte metoder evt. protokoll fra fabrikant av f.eks.” kit”. 

Resultater

I resultatdelen presenteres svar på spørsmål som er stilt ved hjelp av eksperimentelle data. Det er vanlig å bruke flere presentasjonsformer: tekst, tabeller og figurer. Disse skal forme en enhet, og ingen av formene må virke overflødig. Resultatene presenteres uten tolkninger og vurderinger, “få fakta på bordet”.


Vanlige svakheter:

· Mangel på sammenheng mellom presenterte resultater og framsatte spørsmål eller hypoteser. 

· Sammenblanding av resultater og diskusjon. 

· Presentasjon av for mye/for få data enn det som er relevant for å belyse problemet. 

· Uheldige (dårlige) figurer og tabeller. Ufullstendige figur- og tabelltekster.

Diskusjon


I diskusjonsdelen bør/skal en diskutere på minst tre plan. 

I) Kritikk av den anvendte metoden (kvalitetsvurdering) 

II) Resultatenes pålitelighet

III) Sammenligne egne funn med evt. andres forskningsresultater

I kvalitetsvurderingen diskuteres metodene som er brukt, mulige feil (systematiske og tilfeldige), hvordan disse kan påvirke resultatene, hvilke metoder og prosedyrer som er solide og hvilke svakheter som finnes. 

Hvilke mulige slutninger kan en trekke av resultatene - er det flere alternativer, og hva er den mest sannsynlige? 

Diskusjonsdelen er ofte den delen av oppgaven som best viser studentens modenhet.


Vanlige svakheter:

· Ingen kritisk gjennomgang av metode(ne), og resultatenes pålitelighet. 

· Ingen  sammenligning med andres resultater. 

· Framkasting av nye problemstillinger uten diskusjon av disse.

Konklusjon (og anbefalinger)

Etter diskusjon av resultatene, metoder og usikkerhet må konklusjoner trekkes, og disse skal skilles ut som et eget kapittel. Hva viste resultatene? Er det kommet ny viten? Hvilke konsekvenser gir resultatene i forhold til den formulerte hensikten, f.eks. følger for videre forskning, utvikling av nye teorier eller praktisk anvendelse.

Vanlige svakheter: 

· Konklusjonene går ut over resultatene og bygger på andre data enn de som stammer fra undersøkelsen. 

· Konklusjonen viser ingen sammenheng med presenterte resultater og diskusjon.

Referanser

I referanselisten skal alle fullstendige opplysninger om arbeider det er referert til i oppgaven, listes opp. Listen kan være ordnet alfabetisk etter etternavn på førsteforfatter, eller i nummerert rekkefølge etter den rekkefølgen arbeidene blir nevnt i oppgaven. Det er som regel enklest å ordne referanselisten alfabetisk.

Vedlegg

I vedleggene plasseres detaljer som kan være nyttige å ha med i rapporten, men som bare vil forkludre fremstillingen dersom de var med i selve hoveddelen, f.eks. orginaldata, tekniske data etc. 

Vedleggene har egen nummerering f.eks. A1…..A12,

